C 66/66

Uverejnenie jednotného dokumentu zmeneného na základe schválenia nepodstatnej zmeny v súlade s článkom 53 ods. 2 druhým pododsekom nariadenia (EÚ) č. 1151/2012

(2021/C 66/17)

Európska komisia schválila túto nepodstatnú zmenu v súlade s článkom 6 ods. 2 tretím pododsekom delegovaného nariadenia Komisie (EÚ) č. 664/2014 (1).

Žiadosť o schválenie tejto nepodstatnej zmeny je uverejnená v databáze Komisie eAmbrosia.

JEDNOTNÝ DOKUMENT

„SALCHICHÓN DE VIC“/„LLONGANISSA DE VIC“

EÚ č.: PGI-ES-0119-AM02 – 09. 09. 2020

CHOP ( ) CHZO (X)

1. Názov:

„Salchichón de Vic“/„Llonganissa de Vic“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.2. Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1

Výrobok, na ktorý sa vzťahuje označenie CHZO „Salchichón de Vic“/„Llonganissa de Vic“, je tradičná sušená katalánska saláma vyrobená z chudého bravčového mäsa a bravčového tuku, cukru, soli a čierneho korenia ako jediných pochutín. Mäso sa pomelie, zmieša s pochutinami, naplní do čriev a napokon suší.

Po naplnení do prírodných čriev je pre salámu typický vrásčitý vonkajší vzhľad s črevom tesne priliehajúcim k zmesi mäsa. Má (viac či menej pravidelný) valcový tvar a belavú farbu vonkajšej časti spôsobenú plesňovou flórou, ktorá postupom času prechádza do fialovo-hnedých tónov. Vo vnútri je vidno tuk nakrájaný na kocky a zrnká čierneho korenia.

Má charakteristickú a príjemnú vôňu a chuť, ktorú jej dodáva korenie a proces sušenia.

Priemer a veľkosť salámy, na ktorú sa vzťahuje označenie CHZO „Salchichón de Vic“/„Llonganissa de Vic“, určuje použité črevo. Rozmery v čase odoslania a obdobia sušenia sú stanovené takto:

Hmotnosť (g) Priemer sušenej salámy (vysušenej) (mm) Minimálne obdobie sušenia (v dňoch) 200 – 300 ≥ 35 ≤ 75 30 dní ≥ 300 > 40 ≤ 90 45 dní

Fyzikálne a chemické parametre:

— maximálny obsah tuku: 48 % (*),

— minimálny obsah bielkovín: 38 % (*),

— maximálny pomer kolagénu a bielkovín x 100: 12,

— celkový obsah rozpustných cukrov vyjadrený ako maximálna glukóza: 3 % (*),

— pridané bielkoviny: žiadne,

— aktivita vody pri 20 oC: aw < 0,92,

— 5,3 ≤ pH ≤ 6,2.

(*) Hodnota vyjadrená na báze sušiny.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Výrobok sa vyrába z vybraného chudého bravčového mäsa (šunka, pliecko a iné najkvalitnejšie chudé mäso), bravčového tuku, soli, čierneho korenia a prírodného čreva (čreva z konečníka, zo strednej časti bravčového hrubého čreva, šitého čreva alebo vysušeného a vyformovaného čreva).

Jediné iné zložky, ktoré sa môžu použiť, sú cukry (mono- a disacharidy), vlastná dozretá salámová zmes výrobcu, dusitan draselný, dusitan sodný, dusičnan draselný, dusičnan sodný, kyselina askorbová a askorban sodný.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Výroba (príprava čerstvého mäsa, orezávanie a mletie, miešanie, miesenie, pridanie pochutín, plnenie do čreva a sušenie alebo zrenie) sa musí uskutočniť v zemepisnej oblasti vymedzenej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

Saláma „Salchichón de Vic“ sa môže predávať nakrájaná a balená. Krájať a baliť na predaj sa môže v zemepisnej oblasti, ktorá je opísaná v bode 4, aj mimo nej.

3.6. Špecifické pravidlá označovania výrobku, na ktorý sa vzťahuje registrovaný názov

Na obale musí byť jasne uvedený chránený názov – „Salchichón de Vic“ v španielčine alebo „Llonganissa de Vic“ v katalánčine – ako aj vlastné logo CHZO, symbol EÚ pre výrobky, na ktoré sa vzťahuje označenie CHZO, a oficiálna očíslovaná etiketa vydaná regulačným výborom a všetky ďalšie informácie, ktoré sa všeobecne vyžadujú podľa platných právnych predpisov.

Logo CHZO:

4. Stručné vymedzenie zemepisnej oblasti

Oblasť vymedzenú pre toto CHOP tvoria obce na planine Vic, ktorá sa nachádza v okrese Osona v provincii Barcelona. Ide o tieto obce:

Aiguafreda, Sant Martí de Centelles, El Brull, Seva, Tona, Muntanyola, Malla, Taradell, Sant Julià de Vilatorta, Santa Eugènia de Berga, Calldetenes, Folgueroles, Vic, Santa Eulàlia de Riuprimer, Gurb, Tavèrnolas, Roda de Ter, Manlleu, Santa Cecila de Voltregà, Sant Hipòlit de Voltregà, Les Masies de Voltregà, Oris, Torelló, Centelles, Balenyà, Les Masies de Roda, San Vicenç de Torelló a Sant Pere de Torelló.

5. Súvislosť so zemepisnou oblasťou

Jedinečnosť salámy „Salchichón de Vic“ spočíva v dobrom mene a povesti, ktoré tento výrobok získal v Katalánsku, ako aj vo zvyšku Španielska v priebehu storočí, najmä od 19. storočia. Aj vďaka environmentálnym a klimatickým podmienkam v zemepisnej oblasti je jeho výroba možná.

Zemepisná oblasť výrobku, na ktorý sa vzťahuje označenie CHZO, planina Vic, je planinou s vynikajúcimi poľnohospodárskymi podmienkami a veľkým počtom fariem a malých vidieckych miest. Oblasť sa nachádza v nadmorskej výške od 400 do 600 metrov a je obklopená pohoriami Guilleries, Montseny, Collsacabra a Lluçanés, ktoré jej poskytujú určitý stupeň izolácie. Hoci sa vyznačuje takzvaným „kontinentálnym“ stredomorským podnebím, vzhľadom na jej polohu vzduch počas poveternostných podmienok tlakovej výše často stagnuje, čo vedie k teplotnej inverzii, v dôsledku ktorej sú teploty na planine nižšie než v okolitých oblastiach, a to niekedy až o 20 °C. Okrem toho sa nad oblasťou trvalo držia hmly (v priemere 225 dní hmly ročne). Zo všetkých týchto dôvodov má planina Vic veľmi osobitné environmentálne podmienky, ktoré je ťažké reprodukovať. To podporuje vytvorenie typickej mikrobiálnej flóry, ktorá je zodpovedná za fermentáciu a enzymatické procesy, ktoré dodávajú saláme „Salchichón de Vic“ charakteristickú vôňu a chuť.

Prvé písomné zmienky o saláme „Salchichón de Vic“ pochádzajú už z roku 1456, hoci jej pôvod siaha až do 4. storočia. V minulosti sa tento výrobok vyrábal vo vidieckych domácnostiach ako spôsob konzervovania najlepších kusov mäsa. Existuje množstvo písomných zmienok o kvalite a dobrom mene salámy „Salchichón de Vic“, ktoré vznikli v polovici 19. storočia a neskôr. Jedným z príkladov je zmienka o „preslávených salchichones de Vic“ uverejnená v novinách El Porvenir 29. mája 1867. Je dokonca známe, že medzi priaznivcov tohto výrobku patril aj sám kráľ Alfonz XIII. Preto zemepisný názov Vic a slovo salchichón už roky patria k sebe ako meno a priezvisko významnej rodiny a saláma sa postupom času začala považovať za malý poklad.

Napriek tomu, že tradične sa používa slovo salchichón, čo označuje hrubú sušenú salámu, pôvodný, originálny názov tohto výrobku llonganissa pochádza z katalánčiny a zmenil sa na salchichón po prevzatí do španielčiny. Preto sa názvy „Salchichón de Vic“ a „Llonganissa de Vic“ používajú zameniteľne.

Stručne povedané, saláma „Salchichón de Vic“ je výrobok s vynikajúcou povesťou a je výsledkom skúseností, ktoré si výrobcovia odovzdávajú z generácie na generáciu, a osobitných environmentálnych podmienok zemepisnej oblasti, v ktorej sa vyrába.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

Aktualizovanú špecifikáciu výrobku možno nájsť na webovej stránke http://agricultura.gencat.cat/web/.content/al_alimentacio/al02_qualitat_alimentaria/normativa-dop-igp/plecs-tramit/pliego-condiciones-igp-llonganissa-vic-cambio-logo.pdf. V súčasnosti prebieha proces zmeny a zmenená špecifikácia výrobku bude po schválení zverejnená na webovej stránke http://agricultura.gencat.cat/ca/ambits/alimentacio/segells-qualitat-diferenciada/distintius-origen/dop-igp/normativa-dop-igp/plecs-condicions/.

(1) Ú. v. EÚ L 179, 19.6.2014, s. 17.